Predkladacia správa

	Dňa 18. marca 1996 bola v Bratislave podpísaná Dohoda medzi vládou Slovenskej republiky a vládou Spolkovej republiky Nemecko o zamestnávaní pracovníkov na rozšírenie ich odborných a jazykových vedomostí (ďalej len „dohoda“). Dohoda nadobudla platnosť dňom jej podpisu.
	V minulom roku Ministerstvo práce, sociálnych vecí a rodiny Slovenskej republiky  požiadalo Spolkové ministerstvo práce  a sociálneho poriadku Spolkovej republiky Nemecko o zvýšenie  počtu zamestnancov, ktorí môžu byť na základe tejto dohody zamestnaní na území štátu druhej zmluvnej strany. 
	Nemecká strana na základe dlhodobého a bezproblémového vykonávania tejto dohody súhlasila so zvýšením ročného počtu stanoveného v dohode zo 700 osôb na 1 000 osôb ročne. Na toto rozhodnutie pozitívne pôsobil i fakt, že v zmysle článku 2 ods. 2 dohody je  väčšine občanov SR zamestnaným v NSR predĺžená doba zamestnania o ďalších šesť mesiacov.
	Zamestnávanie na základe tejto dohody sa dosiaľ realizovalo len jednostranne, nakoľko z nemeckej strany od vykonávania dohody nebola predložená žiadna žiadosť o zamestnanie na území SR.  
	Štruktúra zamestnávania našich občanov na základe dohody v NSR je veľmi rôznorodá. Na jej základe boli a sú zamestnávaní občania s vyučením, so stredoškolským vzdelaním, ako aj s vysokoškolským vzdelaním v rôznych odvetviach činnosti. 
Od nadobudnutia platnosti dohody bol ročný počet zo strany SR v každom kalendárnom roku naplnený. V tomto roku sa predpokladá, že pôvodný ročný počet  bude zo strany SR vyčerpaný do  začiatku augusta. Zvýšenie ročného počtu umožní už v tomto roku kladne vybaviť ďalších záujemcov občanov SR o zamestnanie na území NSR na základe tejto dohody. 

	Návrh na zmenu dohody sa predkladá v súlade s článkom 5 ods. 2 dohody formou výmeny osobných nót. 

	Z hľadiska  zamestnanosti navrhovaná zmena dohody umožní už v tomto roku, ako aj v nasledujúcich rokoch väčšiemu počtu občanov SR vykonávať kvalifikované zamestnanie na území NSR.

	Zmena dohody je v súlade s medzinárodným právom a nebude mať dopad na štátny rozpočet. Zmenu dohody nie je potrebné predkladať na schválenie NR SR.